  
  
ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ  
ԿՈՏԱՅՔԻ ՄԱՐԶ  
ԱԲՈՎՅԱՆ ՀԱՄԱՅՆՔ

**ՀԱՇՎԵՏՎՈՒԹՅՈՒՆ ՀԱՄԱՅՆՔԻ ՀԱՆՐՈՒԹՅԱՆԸ**

**2019 ԹՎԱԿԱՆԻ ԸՆԹԱՑՔՈՒՄ ԱԲՈՎՅԱՆ ՀԱՄԱՅՆՔԻ ՂԵԿԱՎԱՐԻ ԳՈՐԾՈՒՆԵՈՒԹՅԱՆ ՄԱՍԻՆ**

ՀԱՄԱՅՆՔԻ ՂԵԿԱՎԱՐ՝ Վ. ԳԵՎՈՐԳՅԱՆ

ԱԲՈՎՅԱՆ 2020 թ.

**ՀԱՇՎԵՏՎՈՒԹՅՈՒՆ**  
 2019 թվականի ընթացքում Աբովյան համայնքի ղեկավարն իր գործառույթներն իրականացրել է համայնքապետարանի աշխատակազմի և համայնքային ոչ առևտրային կազմակերպությունների (այսուհետ՝ ՀՈԱԿ) միջոցով՝ Հայաստանի Հանրապետության օրենքներով իրեն վերապահված լիազորությունների շրջանակում, քաղաքական որոշումների ընդունմամբ և դրանց կատարման համակարգմամբ։ Աբովյան համայնքի ղեկավարի կողմից կազմակերպվել և համակարգվել են հետևյալ աշխատանքներն ըստ ոլորտների՝   
  
***Քաղաքացիների և տնտեսավարող սուբյեկտների իրավունքների պաշտպանության բնագավառ***

Կատարվել է քաղաքացիների 8 ընդունելություն, որոնց մասնակցել է 33 քաղաքացի, օրենքով սահմանված կարգով քննության է առնվել Աբովյան համայնքի ղեկավարի մոտ քաղաքացիների ընդունելության գրանցման 153 թերթիկ, 5239 դիմում, գրություն, և դրանց տրվել է համապատասխան ընթացք:   
 Խնամակալների և հոգաբարձուների նկատմամբ հսկողություն իրականացնելու նպատակով կատարվել է 51 արտագնա ուսումնասիրություն, անչափահասների գործերով՝ 57 քաղաքացիների կյանքի հետազոտություն, 7 քաղաքացիների նկատմամբ սահմանվել է խնամակալություն և հոգաբարձություն։ Կայացվել է անչափահասներին պատկանող անշարժ գույքի օտարման և գրավադրման թույլտվություն տալու մասին 5 որոշում և անգործունակին պատկանող անշարժ գույքի օտարման թույլտվություն տալու մասին 1 որոշում:

***Տեղական ինքնակառավարմանը բնակիչների մասնակցության բնագավառ***

Համայնքի բնակիչների համար ստեղծվել են բավարար պայմաններ՝ իրազեկ լինելու տեղական ինքնակառավարման մարմինների գործունեության մասին և մասնակցելու համայնքի կառավարմանն ու զարգացմանը՝ այդ նպատակով օգտագործելով Աբովյանի համայնքապետարանի պաշտոնական՝ www.kotayk-abovyan.am կայքը։ Կազմակերպվել են թվով 5 հանրային լսումներ, ինչպես նաև համայնքի ղեկավարին կից խորհրդակցական մարմինների թվով 4 նիստ։

***Ավագանու աշխատանքների կազմակերպման և իրավական ակտերի ընդունման բնագավառ*** Կազմակերպվել և անցկացվել է ավագանու 17 նիստ, որի արդյունքում կայացվել է 136 որոշում: Համայնքի ղեկավարի կողմից կայացվել է 1363 որոշում և 331 կարգադրություն, կազմվել և հասցեատերերին է ուղարկվել 3177 ելից գրություն:

Համայնքապետարանի աշխատակազմի քարտուղարի կողմից կայացվել է 173 հրամաններ։ Ապահովվել է ավագանու նիստերի առցանց հեռարձարկումը։

***Ֆինանսների բնագավառ***

2019 թվականի Աբովյան համայնքի բյուջեի եկամտային մասով նախատեսված 1 524 664.8 հազար դրամի դիմաց փաստացի մուտքը կազմել է 1 601 592.4 հազար դրամ, տոկոսային արտահայտությամբ կատարվել է 105.1 %-ով։ Հարկերի և տուրքերի գծով նախատեսված 356 320.0 հազար դրամի դիմաց փաստացի մուտքը կազմել է 436 553.3 հազար դրամ, տոկոսային արտահայտությամբ այն կատարվել է 122.5%-ով, գերակատարվելով 80 233.3 հազար դրամով:   
 Պետական բյուջեից ֆինանսական համահարթեցման սկզբունքով տրամադրվող դոտացիան և նպատակային հատկացումը՝ սուբվենցիան հատկացվել է նախատեսված գումարի չափով, համապատասխանաբար 731 125.1 հազար դրամ և 8 168.2 հազար դրամ: 2019 թվականին պետական բյուջեից հատկացվել է կապիտալ ծախսերի ֆինանսավորման նպատակով պաշտոնական դրամաշնորհ՝ 27 438.0 հազար դրամ։   
 Այլ եկամուտների գծով նախատեսված 429 051.5 հազար դրամի դիմաց փաստացի մուտքը կազմել է 425 745.8 հազար դրամ, տոկոսային արտահայտությամբ կատարվել է 99.2 %-ով: Բյուջեի ծախսային մասով նախատեսած 2 152 689.6 հազար դրամի դիմաց փաստացի ծախսը կազմել է 1 774 779.1 հազար դրամ, այն կատարվել է 82.4 % -ով:  Ընդհանուր բնույթի հանրային ծառայությունների հատվածին հատկացվել է 236 066.9 հազար դրամ, որը կազմում է փաստացի կատարված ծախսերի 13.3 %-ը։   
 Տնտեսական հարաբերությունների գծով հատկացվել է 43 349.1 հազար դրամ, որը կազմում է փաստացի կատարված ծախսերի 2.4 %-ը: Ոչ ֆինանսական ակտիվների իրացումից մուտքերը բյուջեում արտացոլվում են տնտեսական հարաբերություններ մասում՝ բացասական նշանով, և հաշվետու ժամանակաշրջանում կազմում են 154 827.9 հազար դրամ՝ կատարվելով 96.2 %-ով:   
 Շրջակա միջավայրի պաշտպանության համար հատկացվել է 491 028.2 հազար դրամ, որը կազմում է փաստացի կատարված ծախսերի 27.7 %-ը:   
 Բնակարանային շինարարության և կոմունալ ծառայության համար հատկացվել է 119 718.4 հազար դրամ, որը կազմում է փաստացի կատարված ծախսերի 6.7 %-ը:   
 Հանգիստ, մշակույթ և կրոն ոլորտի պահպանման համար հատկացվել է 119660.5 հազար դրամ, կազմելով փաստացի կատարված ծախսերի 6.7 %-ը: Նախադպրոցական հիմնարկների պահպանման և վերանորոգման համար հատկացվել է 550 936.2 հազար դրամ, որը կազմում է փաստացի կատարված ծախսերի 31.0 %-ը, արտադպրոցական հիմնարկների պահպանման և վերանորոգման համար հատկացվել է 212 029.6 հազար դրամ, որը կազմում է փաստացի կատարված ծախսերի 11.9 %-ը:   
 Սոցիալական պաշտպանության ոլորտի համար նախատեսված 5 000.0 հազար դրամից հատկացվել է 420.0 հազար դրամը, որը կազմում է փաստացի կատարված ծախսերի 0.02 %-ը։   
 Աբովյան համայնքի բյուջեի պակասուրդը (դեֆիցիտը) կազմել է 389 403.4 հազար դրամ։ 2019 թվականի բյուջեն ամփոփելուց հետո տարեվերջի մնացորդը կազմել է 398 483.0 հազար դրամ։

***Պաշտպանության կազմակերպման բնագավառ***

Օրենքով սահմանված դեպքերում և կարգով մասնակցություն է ցուցաբերվել զորակոչի, զորահավաքի ու վարժական հավաքների կազմակերպմանը։ Օրենքով սահմանված կարգով վարվել է համայնքի զինապարտների գրանցամատյան, նրանց վերաբերյալ ցուցակները, ինչպես նաև համայնքի բնակության վայրի հաշվառումից հանվելու, աշխատանքի ընդունվելու և աշխատանքից ազատվելու վերաբերյալ տվյալները ներկայացվել է տարածքային զինվորական կոմիսարիատ։

***Քաղաքաշինության և կոմունալ տնտեսության բնագավառ***

Համայնքի քաղաքաշինական ծրագրային փաստաթղթերին համապատասխան՝ Հայաստանի Հանրապետության օրենսդրությամբ սահմանված կարգով կառուցապատողներին տրվել է 161 ճարտարապետահատակագծային առաջադրանք (կամ նախագծման թույլտվություն)։   
 Հայաստանի Հանրապետության օրենսդրությամբ սահմանված կարգով համաձայնեցվել է ճարտարապետաշինարարական նախագծերը, տրվել է 136 շինարարության թույլտվություն, սահմանված կարգով ձևակերպվել է 42 շինարարության շահագործման փաստագրման ակտ և քանդման 4 թույլտվություն։   
 Կանխարգելվել, կասեցվել և արձանագրվել է 21 ինքնակամ շինարարություն: Օրենքով սահմանված կարգով իրավախախտները ենթարկվել են վարչական տույժի։   
 Համայնքի քաղաքաշինական կանոնադրությանը համապատասխան տրվել է արտաքին գովազդ տեղադրելու 12 թույլտվություն, գանձվել է 2000.648 հազար դրամ տեղական տուրք։   
 Կատարվել է 5610 քառ. մետր ճանապարհների ասֆալտի վերանորոգման աշխատանքներ, որի համար ծախսվել է 24436.29 հազար դրամ։   
 Բնակֆոնդի հարթ տանիքների վերանորոգման համար ձեռք է բերվել և համատիրություններին է տրվել 6600 քառ. մետր ԻԶՈԳԱՄ շինանյութ, որի համար ծախսվել է 7260.0 հազար դրամ, ինչպես նաև ձեռք է բերվել 350 հատ ալիքավոր ասբոշիֆեր, որի համար ծախսվել է 980.0 հազար դրամ ։   
 Կատարվել է 500.0 քառ. մետր փողոցների և խաչմերուկների անվտանգ երթևեկության նշագծման աշխատանքներ, որի համար ծախսվել է 5459.86 հազար դրամ։

2019 թվականի ընթացքում համայնքի փողոցները կահավորվել է անվտանգ երթևեկության նշաններով և փողոցների անվանական ցուցանակներով : Ամանորյա տոների կապակցությամբ ձեռք է բերվել թվով 6200 հատ (2232.0 հազար դրամ) տոնական լույսեր և տեղադրվել համայնքի տարածքում:

Հաշվետու տարում ձեռք են բերվել. Լուսատուներ՝ 360 հատ (1800.0 հազար դրամ), նստարաններ (փայտե և թուջե ձուլվածքով)՝ 77 հատ (8654.8 հազար դրամ), աղբամաններ (փայտե և թուջե ձուլվածքով)՝ 150 հատ (13995.0 հազար դրամ), աղբարկղեր՝ 100 հատ (3000.0 հազար դրամ), մանկական խաղասարք 11 կոմպլեկտ (4490.0 հազար դրամ) և տեղադրվել են համայնքի տարածքում։

2019 թվականին համայնքի համար ձեռք է բերվել 1 հատ ԶԻԼ MMZ 554 M ինքնաթափ աղբատար (5500.0 հազար դրամ), 1 հատ ՄԱԶ-5903A2-390 (28750.0 հազար դրամ) և 1 հատ ՄԱԶ-5902A2-390 (25850.0 հազար դրամ) մոդելի աղբատար մեքենաներ։

Համայնքի նախադպրոցական հիմնարկների համար ձեռք բերվել 660 հատ մահճակալ, 660 հատ աթոռ, որոնց համար ծախսվել է 10279.5 հազար դրամ, և 160 հատ սեղան, 120 հատ պահարան՝ 5468.7 հազար դրամ ընդհանուր արժեքով:

«Աբովյանի N 3 միջհամայնքային մանկապարտեզ» ՀՈԱԿ-ի մեկ մասնաշենքում կատարվել են հիմնանորոգման աշխատանքներ։ Հիմնանորոգման համար ծախսվել է 137733,48 հազար դրամ։

«Աբովյանի N 6 մանկապարտեզ» ՀՈԱԿ-ի մասնաշենքում կատարվել են պատուհանների, պատուհանագոքերի և դռների փոխման աշխատանքներ, որի համար ծախսվել է 11299.9 հազար դրամ։

Հանրակացարանային թաղամասի թիվ 6 շենքում վերակառուցվել են թվով 6 հատ կոնսուլային պատշգամբներ, որի համար ծախսվել է 2917.6 հազար դրամ:

Սևանի փողոցի 4/2; 4/3; 4/4; 4/5 շենքերի տարածքում կառուցվել է պուրակ, որի համար ծախսվել է 19440.0 հազար դրամ: Պուրակի կանաչապատման նպատակով ձեռք է բերվել և տնկվել 120 հատ թույա, 60 հատ ակացիա, 4 հատ եղևնի և 800 հատ սամշիտ բուսատեսակ և ծառ, որի համար ծախսվել է 2832.0 հազար դրամ։ Նշված տարածքում կառուցվել է նաև մանկական խաղահրապարակ, որի համար ծախսվել է 5559.6 հազար դրամ:

Բարեկամության 5 և 7 շենքերի տարածքում կառուցվել է խաղահրապարակ, որի համար ծախսվել է 7446.8 հազար դրամ:

Համայնքի Էլար թաղամասում իրականացվել է արևային վահանակներով լուսավորություն, որի համար ծախսվել է 9270.0 հազար դրամ:

Կազմակերպվել է փողոցային լուսավորության պահպանման, կարգաբերման աշխատանքներ։   
 Կատարվել են արտաքին լուսավորության անցկացման աշխատանքներ համայնքի Ուսանողական թաղամասի և մոտակայքի 2  հանրակացարանների բակերում:

Կատարվել են համայնքի ճանապարհների անվտանգ երթևեկության կազմակերպման քարտեզագրման աշխատանքներ, որի համար համար ծախսվել է 3900,0 հազար դրամ։

Հաշվետու ժամանակահատվածում կազմակերպվել է քաղաքի աղբահանությունը և աղբավայր է տեղափոխվել 35600 խմ կենցաղային աղբ, որի համար ծախսվել է 115000.0 հազար դրամ։ Կազմակերպվել և սանիտարական մաքրման աշխատանքներ են իրականացվել քաղաքի 934000 քառ. մետր տարածքի վրա, որի համար ծախսվել է 74000.0 հազար դրամ։

Աբովյան համայնքի կոմունալ տնտեսություն ՀՈԱԿ-ի աշխատանքները պատշաճ ձևով կազմակերպելու համար սանիտարական մաքրման և աղբահանության աշխատանքներ իրականացնող աշխատակիցներին տրվել է թվով 30 հատ արտահագուստ, որի համար ծախսվել է 1178.0 հազար դրամ:

Հանարապետության պողոտայում կառուցվել է ջրահեռացման համակարգ, որի համար ծախսվել է 26247.2 հազար դրամ:

Վերականգնվել է Ուսանողական թաղամասի թիվ 4/1/1 շենքի տանիքը:

Պարբերաբար կատարվել են անվտանգության ապահովման հետ կապված աշխատանքներ համայնքի բնակելի շենքերի վերելակներում:

Համայնքի նախադպրոցական ուսումնական կազմակերպությունների շենքերում կատարվել են ջեռուցման համակարգերի վերանորոգման աշխատանքներ:

Փոխվել են «Աբովյանի Զարեհ Սահակյանցի անվան երաժշտական դպրոց» ԱԿՈՒՀ ՀՈԱԿ-ի մասնաշենքի ջեռուցման համակարգի խողովակները:

***Տրանսպորտի բնագավառ***

Տրվել է համայնքի տարածքում մարդատար տաքսիների ծառայություն իրականացնելու 5 թույլտվություն, որի համար գանձվել է 870.0 հազար դրամ։

***Առևտրի և ծառայությունների բնագավառ***

Տրվել է ոգելից և ալկոհոլային խմիչքների, ծխախոտի արտադրանքի վաճառքի 158 թույլտվություն, որի համար բյուջե է մուտքագրվել 11795.15 հազար դրամ։

Տրվել է համայնքի տարածքում հանրային սննդի կազմակերպման և իրացման 33 թույլտվություն, որի համար գանձվել է 2075.0 հազար դրամ։   
 Համայնքի տարածքում առևտրի, հանրային սննդի, զվարճանքի, շահումով խաղերի և վիճակախաղերի կազմակերպման օբյեկտներին, բաղնիքներին (սաունաներին), խաղատներին տրվել է ժամը 24.00-ից հետո աշխատելու 11 թույլտվություն, որի համար գանձվել է 2200.9 հազար դրամ։   
 Համայնքի տարածքում տրվել է թանկարժեք մետղաներից պատրաստված իրերի որոշակի վայրում մանրածախ առուվաճառքի 4 թույլտվություն, որի համար գանձվել է 370.0 հազար դրամ։

Տրվել է համայնքի տարածքում հեղուկ վառելիքի, սեղմված բնական կամ հեղուկացված նավթային գազերի մանրածախ առևտրի կետերում հեղուկ վառելիքի և (կամ) սեղմված բնական կամ հեղուկացված նավթային գազերի և տեխնիկական հեղուկների վաճառքի 11 թույլտվություն, որի համար գանձվել է 2640.0 հազար դրամ։   
 Տրվել է համայնքի տարածքում գտնվող խանութներում, կրպակներում տեխնիկական հեղուկների վաճառքի 18 թույլտվություն, որի համար գանձվել է 980.0 հազար դրամ։   
 Տրվել է բացօթյա առևտրի թույլտվություն, որի համար գանձվել է 1601.350 հազար դրամ։   
 «Աբովյան» անունը, որպես ֆիրմային անվանում օգտագործելու համար տրվել է 2 թույլտվություն, որի համար գանձվել է 900.0 հազար դրամ։

Տրվել է համայնքի վարչական տարածքում հոգեհանգստի ծիսակատարության իրականացման և /կամ/ մատուցման 6 թույլտվություն, որի համար գանձվել է 1000.0 հազար դրամ։

***Հողօգտագործման բնագավառ***

Համայնքի քաղաքաշինական ծրագրային փաստաթղթերին, հողերի օգտագործման սխեմաներին համապատասխան, համայնքի ավագանու համաձայնությամբ և սահմանած պայամաններով աճուրդային կարգով օտարվել են 11120.54 քառ. մետր համայնքի սեփականություն համարվող հողամասեր։ Աճուրդի արդյունքում համայնքի բյուջե է մուտքագրվել 42211.50 հազար դրամ։

***Տեղեկատվության բնագավառ***

Համայնքապետարանի պաշտոնական կայքէջում և սոցիալական ցանցերում լուսաբանվել են համայնքում տեղի ունեցող մշակութային, սպորտային, երիտասարդական և սոցիալական միջոցառումները։ Հրապարակվել է 70 հայտարարություն՝ հանրային լսումների, տոնական միջոցառումների, հանդիսությունների և սոցիալական ծրագրերի վերաբերյալ։

***Կրթության, մշակույթի և երիտասարդության հետ տարվող աշխատանքների բնագավառ***

Համակարգվել և կազմակերպվել է կրթության և մշակույթի բնագավառի համայնքային ոչ առևտրային կազմակերպությունների աշխատանքային գործունեությունը, կատարվել են ուսումնասիրություններ և մշտադիտարկումներ, տրվել են մեթոդական և մասնագիտական ցուցումներ։

***Մշակույթի և սպորտի բնագավառներում իրականացված միջոցառումները և ծրագրերը***

* Ամանորյա բակային միջոցառումներ, ամանորյա անվճար թատերական ներկայացումներ՝ համայնքի բոլոր մանկապարտեզների համար, նվերներ՝ համայնքի փոքրիկների համար, միջոցառումներ՝ Աբովյանի երեխաների աջակցության կենտրոնում և բոլոր մանկապարտեզներում:
* Գիրք նվիրելու օրվա առթիվ գրական ցերեկույթ՝ Աբովյանի համայնքային գրադարանում
* Հայոց բանակի 27-ամյակի առթիվ տոնական միջոցառում ՀՀ ՊՆ N զորամասում
* Տյառնընդառաջին նվիրված միջոցառում՝ երեխաների աջակցության կենտրոնում
* Ֆրանկոֆոնիայի երկամսյակի շրջանակում Աբովյանի ՀՈԱԿ-ների մասնակցությամբ միջոցառումներ, այդ թվում՝ շախմատի մրցաշար, ցուցահանդես և ցերեկույթներ
* Միջոցառումներ Աբովյանի ՀՈԱԿ-ներում նվիրված Կոմիտասի 150 և Թումանյանի 150 հոբելյանական ամյակներին
* Թատերական ներկայացումներ
* Կանանց տոներին նվիրված միջոցառում՝ Աբովյանի ‹‹Նարեկ›› ծերանոցում
* Վոլեյբոլի բաց առաջնություն՝ նվիրված կանանց տոներին
* Հանրակրթական դպրոցների միջև սպորտլանդիայի անցկացում
* Մայրության և գեղեցկության տոնին նվիրված միջոցառումներ Աբովյանի ՀՈԱԿ-ներում, ինչպես նաև հեծանվաերթ՝ համայնքի կանանց և աղջիկների մասնակցությամբ
* Քաղաքացու օրվան նվիրված ցուցահանդես
* Սուրբ Հարության օրվան նվիրված մի շարք միջոցառումներ Աբովյանի ՀՈԱԿ-ներում
* ‹‹Աբովյան-իմ պարի քաղաք›› ամենամյա պարի փառատոնի անցկացում
* Սպորտլանդիայի անցկացում Աբովյան համայնքի նախադպրոցական հաստատություններում
* ‹‹Իմ կյանքի ծառը›› խորհրդանշական ծառատունկ համայնքի փոքրիկների մասնակցությամբ
* Մայիսյան եռատոնին նվիրված տոնական միջոցառում և շախմատային մրցաշար
* Դպրոցական վերջին զանգի միջոցառումներ, տոնական համերգ
* Երեխաների իրավունքների պաշտպանության միջազգային օրվան նվիրված բակային միջոցառումների շարք
* Երեխաների իրավունքների պաշտպանության միջազգային օրվան նվիրված ցերեկույթներ Աբովյանի ՀՈԱԿ-ներում
* «Անվտանգ կլիմայի և էներգիայի օրեր» խորագրով սպորտլանդիա
* Միջոցառում՝ նվիրված Վարդավառի տոնին
* Երիտասարդության միջազգային օրվան նվիրված միջոցառում՝ «Երգ ու պար խարույկի շուրջ»
* Գիտելիքի օրվան նվիրված միջոցառումներ
* Անկախության տոնին նվիրված միջոցառումներ Աբովյանի ՀՈԱԿ-ներում, ցուցահանդես և թատերական ներկայացում
* Աբովյանի ամենամյա թատերական փառատոն՝ երևանյան թատերախմբերի մասնակցությամբ
* Աբովյան համայնքի հիմնադրման 56-ամյակին նվիրված միջոցառումներ Աբովյանի ՀՈԱԿ-ներում, ֆուտբոլային հանդիպում լրագրողների և համայնքապետարանի աշխատակիցների միջև
* Գեղարվեստի դպրոցի սաների անհատական ցուցահանդեսներ՝ տարբեր համայնքներում
* Վոլեյբոլի առաջնություն
* Աբովյան համայնքի երեխաների ճանաչողական այց՝ պատմամշակութային վայրեր
* Սիրողական և պրոֆեսիոնալ մոտո և ավտոմրցաշար
* Հեծանվային ամենամյա հուշամրցաշար
* Սպորտային ճամբարներ
* Վոլեյբոլի,բասկետբոլի, շախմատի և բակային ֆուտբոլի բաց առաջնություններ
* «Թռչող լապտերների փառատոն»
* «Թալաշի փառատոն»
* Աբովյանի գլխավոր տոնածառի լույսերի վառման արարողություն, տոնական համերգ
* Մի շարք մարզային միջոցառումների համայնքային փուլեր, այդ թվում՝ սպորտլանդիա՝ նախադպրոցականների և դպրոցականների շրջանում, զորակոչիկների, տարեց մարդկանց , հաշմանդամների, դատապարտյալների սպորտային միջոցառումներ
* Տարեց մարդկանց մարզային միջոցառումների հանրապետական փուլ
* Աբովյան համայնքի մարզիկների մասնակցություն միջազգային և ՀՀ առաջնություններին՝ սամբո, ձյուդո, ազատ ոճի ըմբշամարտ, թեքվանդո, ազատ կոխ ըմբշամարտ մարզաձևերում
* Աբովյան համայնքի պարային համույթների մասնակցություն միջազգային և ՀՀ մրցույթների.
* Աբովյանի դրամատիկական թատրոնի մասնակցությունը ՀՀ և միջազգային թատերական փառատոններին:
* Թատերական նոր ներկայացումներ:

***Աշխատանքի և սոցիալական պաշտպանության բնագավառ***

Հաշվետու տարում համայնքի սոցիալապես անապահով թվով 19 ընտանիքների տրամադրվել է 420.0 հազար դրամ օգնություն, իսկ թվով 5 սոցիալապես անապահով քաղաքացիների բուժօգնության նպատակով տարբեր բժշկական կենտրոններ է փոխանցվել 570.0 հազար դրամ։   
  
***Քաղաքացիական կացության ակտերի գրանցման բնագավառ***

ՔԿԱԳ Աբովյանի տարածքային բաժնում գրանցվել է թվով 541 ծնունդ և 297 մահ: Նույն ժամանակահատվածում գրանցվել է թվով 288 ամուսնություն, 128 ամուսնալուծություն: